22.15 på TV 2:«God kveld Norge» 

«God kveld Norge» er først og fremst institusjonen Dorthe Skappel, dernest massiv egenreklame for TV2s programmer og egne kjendiser. 
Høstdebuten starter med en direkte pinlig «leserne spør»-spalte fra «Skal vi danse» i Nydalen: 
«Er du bitch, Ida Maria?» 
Seriøst? 
Flere av kanalens egne C-kjendiser er gravide, fikk vi vite – og Sandra Lyng Haugen (TV2 insisterer på at vi skal interessere oss!) fikk seg en tur til Syden for å «snakke ut om den vonde tiden». 

Bedre blir det når bryllupsekspert Mona Grudt krydret en habil glamreportasje om sommerbryllup. 
TVNorges naken-dating blir gransket kritisk i en helt fin reportasje – og bilder av nakendating fungerer selvsagt utmerket som teaser for herværende program! 
Aune Sand er Dorthes gjest i studio. 
Det føles flere uker for sent, selv om Jordbærmusfesten gikk av stabelen i går. 
Dorthe stiller i hvert fall gode spørsmål til klovnen i studio. 
«God kveld Norge» er florlett underholdning nesten uten motstand og med irriterende hype. 
Omtrent akkurat som før. 

Vurdert av: 
Øystein David Johansen 
